सुनौलो संगमको भाग्य
साबिक विजेता सुनौलो संगम क्लब तेस्रो मदन भण्डारी गोल्डकप फुटबल प्रतियोगिताको सेमिफाइनल पुगेको छ ।
बुटवल — साबिक विजेता सुनौलो संगम क्लब तेस्रो मदन भण्डारी गोल्डकप फुटबल प्रतियोगिताको सेमिफाइनल पुगेको छ ।रामनगरस्थित मानव ज्ञान माविको मैदानमा मंगलबार दोस्रो क्वाटरफाइनलमा संगमले विभागीय टोली एपीएफ क्लबलाई टाइब्रेकरमा ३–१ ले हरायो ।टाइब्रेकरमा सुनौलोका आशिष गुरुङ, सुरज हमाल र जनक कार्कीले गोल गरे भने अजित थापा र पूर्णबहादुर गुरुङको प्रहार विपक्षी गोलरक्षक राजु नगरकोटीले रोकेका थिए । एपीएफका तर्फबाट एकमात्र गोल नवीन लामाले गरे । मिलन राई र रविन थिङको प्रहार पोस्टभन्दा माथिबाट बाहिरियो । रमेश दंगालको प्रहार गोलरक्षक श्रीजन श्रेष्ठले विफल तुल्याए । पहिलो हाफमा गोल गरेर अग्रता लिएको एपीएफले त्यसलाई कायम राख्न नसक्दा पराजय आत्मसाथ गर्नुपर्‍यो । निर्धारित खेल २–२ को बराबरीमा सकिएपछि थप १५ मिनेट खेलाइएको थियो । त्यसमा पनि थप गोल हुन नसक्दा टाइब्रेकरमा पुगेको हो । टाइब्रेकर सुनौलो संगमका लागि सुनौलो अवसर नै बन्यो ।गोलरक्षक परिवर्तन गरेर मैदानमा छिरेको एपीएफले नराम्रो झट्का बेहोर्नुपरेको थियो । निर्धारित सयममा अमृतकुमार चौधरी किपर रहे पनि एपीएफले टाइब्रेकरमा राजु नगरकोटीलाई खेलाएको थियो ।एपीएफका युवराज खड्काले ४४ औं मिनेटमा गोल गरेर टोलीलाई अग्रता दिलाए । उनले मध्यभागमा रहेको बललाई नियन्त्रणमा लिँदै एक्लो प्रयासमा गोल गरे । सुनौलो संगमले दोस्रो हाफमा सुधारिएको खेल पस्किएको थियो । ५४ औं मिनेटमा सुनौलोका अमृत गुरुङले गोल गर्दै खेल १–१ को बराबरीमा ल्याए । प्रतिस्पर्धात्मक रूपमा अगाडि बढेको खेलमा एपीएफका लागि ६७ औं मिनेटमा पुन: युवराजले गोल गरेका थिए । तर सात मिनेटपछि नै सुनौलो संगमका आशिष गुरुङले गोल फर्काए र खेल २–२ को बराबरीमा पुग्यो । पेनाल्टी बक्सभित्र सुनौलो संगमका मन्दिप थापालाई लडाएपछि एपीएफले पेनाल्टी पाएको हो ।एपीएफका प्रशिक्षक रत्नकाजी महर्जनले राम्रो प्रदर्शन हुँदाहुँदै पनि टाइब्रेकरमा चुकेको बताए । सुनौलो संगमका प्रशिक्षक यामप्रसाद गुरुङले कठिन मिहिनेतका कारण विभागीय टोलीलाई हराउनु नै ठूलो उपलब्धि भएको बताए । सुनौलोका नितिन थापा म्यान अफ द म्याच बने । उनले १० हजार पुरस्कार पाए ।बुधबार थ्रीस्टार र हिमालयन एफसी मलेसियाबीच प्रतिस्पर्धा हुनेछ ।